[Foto’s] Knysna-brande: Duisende ontruim wyl huise, skole afbrandKnysna-brande (Foto: Twitter) Sowat 10 000 mense van Knysna in die Wes-Kaap moes reeds inderhaas hul huise ontruim nadat twee brande wat Woensdag aan weerskante van die dorp uitgebreek het, steeds verwoesting saai. James Brent-Styan, woordvoerder van die plaaslike regering, het Donderdagoggend gesê drie sterftes is reeds aangemeld. Brent-Styan sê dié brand is die grootste en mees vernietigende van sy soort in ’n beboude gebied in die Wes-Kaap in ŉ lang tyd. Die Knysna-brande volg ook kort op die hakke van die ergste storm wat dié provinsie in die laaste twee dekades getref het. Hoewel die Wes-Kaapse rampbestuur Donderdagoggend bevestig het dat ŉ massa-ontruiming in dié stadium nie nodig is nie, moes inwoners van onder meer Brenton, Belvedere, Welbedach, Nania, Eastford, Groen Weivelde en Knysna Heights reeds hul wonings ontruim. Talle inwoners van ŉ ouetehuis tussen Knysna en Plettenbergbaai moes ook die tehuis verlaat. Paaie tussen dié dorpies is ook gesluit vir verkeer. “Die nooddiensspanne monitor die situasie deurentyd en sal plaaslike inwoners betyds inlig indien bykomende ontruimings nodig is,” sê Brent-Styan. Hy sê die Wes-Kaapse rampbestuur het reeds gevalle aangemeld van inwoners wat versuim om hul wonings te verlaat, maar dat nooddiensspanne nie sal huiwer om te doen wat nodig is om inwoners veilig te hou nie. Maroela Media het vroeër berig die Knysna-munisipaliteit het intussen ŉ gesamentlike operasiesentrum op die been gebring by die Knysna-brandweerstasie om alle voorvalle te koördineer. Foto: Koos Britz/WVS Wildfires/Twitter Bykomende brandbestrydingshulpbronne is verder ook in die gebied ontplooi. Dit sluit sowat agt brandweerwaens in van die Stad Kaapstad, twee van die Overberg-distrik en 12 addisionele brandweerspanne. Nooddienste baklei egter steeds teen sterk wind en baie rook wat die gebruik van helikopters tans nie moontlik maak nie. Besprekings met sleutelbelanghebbendes, insluitend die Suid-Afrikaanse Lugmag, duur voort. ŉ Aflaaipunt vir die versameling van kos, water en ander benodigdhede is by die Eden-brandweerstasie in George gevestig. Johan van Noordwyk, ŉ inwoner van die dorp, het Woensdagaand op Facebook gesê sy gesin het heel waarskynlik alles in dié brande verloor. Van Noordwyk en sy gesin het minder as ŉ week gelede na Knysna verhuis. “Ons neem aan dat alles afgebrand het. Meeste van die dorp brand steeds. Dis byna soos iets uit ŉ Armageddon-fliek. [Ons het] sopas Dinsdag ingetrek. [Die kinders] het die trek goed hanteer, maar nou [gebeur] dít ŉ paar dae later. Helfte van die dorp is afgebrand,” het hy gesê. Talle brande het ook veroorsaak dat gasbottels in huise en winkels ontplof. “Gasbottels ontplof en dit klink soos Sirië. [Die] kanse dat ons huis staan, is 0, 00001%.” Volgens berigte het nagenoeg twee skole reeds afgebrand. Gebiede wat onruim is sluit gegoede buurte en informele nedersettings in. Lees meer op Twitter. #Knysnafire looking towards phantom pass pic.twitter.com/O9Z6loc3dl — Ryan O'Connor (@oconnorra) June 7, 2017 #KnysnaFire Eden district authorities urging motorists between Knysna CBD and White Bridge to head back to CBD. Evacuations carried out. XK pic.twitter.com/cm2pe5gVhm — EWN Reporter (@ewnreporter) June 7, 2017